དེ་ཡང་མི་ཉག་རབ་སྒང་དུ་གྲགས་པའི་རི་རྒྱུད་དེ།དེང་སྐབས་མི་ཉག་ནགས་ཕྲན་ར་མགོ་དགོན་དུ་འབོད་པའི་ཉེ་གམ་དུ་གླིང་གེ་སར་གྱི་སྦྲ་ཕུབ་ཤུལ་དང་།འབྲུག་མོའི་མཚོ་ཟེར་བ་སོགས་གླིང་གེ་སར་དང་འབྲེལ་བའི་རྗེས་ཤུལ་ཡ་མཚན་ཅན་འགའ་བཞུགས་ཞེས།སྔར་༧ཆོས་རྗེ་བླ་མ་ཡིད་བཞིན་ནོར་བུས་མི་ཉག་རབ་སྒང་ནས་བདེ་ཆེན་ཞིང་སྒྲུབ་ཆེན་མོའི་ཆོས་འཁོར་བསྐོར་སར་ཕེབས་པའི་མཆེད་པོ་སྐོར་ཞིག་གི་ཞལ་ཏ་ལས་ཐོས་མྱོང་མོད།རྗེས་སུ་དེའི་སྐོར་ལ་དོ་སྣང་བྱེད་རྒྱུ་ཕྱི་བཤོལ་དུ་ལུས།ད་ལོ་སྟེ་༢༠༡༧ལོའི་ཟླ་༧པའི་ཚེས་༢༥ཡས་མས་ལ་ཁམས་དཀར་མཛེས་ཕྱོགས་སུ་ཤར་འགྲོ་ཞིག་བྱེད་རྒྱུ་བྱུང་བའི་ཞོར་དུ་གླིང་གེ་སར་གྱི་རྣམ་ཐར་སྒྲུང་རྙིང་དང་།རྗེས་ཤུལ་སྐོར་འདྲི་རྩད་ཅུང་རེ་བྱེད་ཁུལ་བྱས་པ་ཡིན་མོད།དེང་སྐབས་གླིང་རྗེ་གེ་སར་གྱི་མཛད་པ་འཕྲིན་ལས་དུས་སུ་བབས་པས་རེད་ཟེར་ཡང་ཆོག།རྒྱལ་ཁབ་ཀྱིས་རིག་ཚན་འདིའི་ཕྱོགས་ལ་རྣམ་གྲངས་གཏོང་སྒོ་ཆེ་རབས་ཀྱིས་ཡིན་ནམ།གང་ལྟར་གླིང་གེ་སར་སྐོར་ལ་ཞིབ་འཇུག་པ་དང་མཁས་པ་ཇེ་མང་དུ་འགྲོ་བཞིན་པའི་གནས་བབ་དང་།ལྷག་པར་དུ་མེས་པོ་གླིང་རྗེ་དམ་པའི་མཛད་པ་རྣམ་ཐར་ལ་ལྷག་བསམ་ཅན་སྐོར་ཞིག་གི་བཀའ་དྲིན་གྱིས་བོད་གནའ་བོའི་ངག་རྒྱུན་དུ་ཡོད་པའི་གླིང་གི་རྗེས་ཤུལ་མང་ཆེ་བ་ཟིན་བྲིས་སུ་མ་ཐེབ་པ་དང་།ཁྱབ་བསྒྲགས་མ་བྱས་པ་ཞིག་དཀོན་ལ།ཡང་ཕྱོགས་གཞན་ཞིག་ནས་གོང་བབས་རྣམ་གྲངས་ཀྱི་ཆེད་སོགས་གང་ཡིན་མི་ཤེས་མོད།དཔེར་ན་མི་ཉག་རྟའུའི་ཕྱོགས་སོགས་ཀྱི་གླིང་གེ་སར་དང་འབྲེལ་ཡོད་ངག་རྒྱུན་འགའ་ཞིག་སྔར་ཡོད་གཏམ་རྒྱུད་ལས་འགྱུར་ཏེ་གསར་བ་རེ་བྲིས་པ་དང་བཤད་པ་ལྟ་བུ་མཐོང་ཐོས་བྱུང་བའི་སྐོར་ནས་འཆར་སྣང་རེ་བྲིས་པ་ཡིན་མོད་རེ་ཞིག་མི་སྤྲོས།